แนวโน้มหุ้นปรับตัวลงตามตลาดตปท.
นักวิเคราะห์ฯคาดตลาดหุ้นไทยเช้านี้ปรับตัวลงเช่นเดียวกับตลาดต่างประเทศ หลังปัจจัยนอกประเทศยังไม่เอื้อ
15 พ.ย. 2555

นักวิเคราะห์ฯคาดตลาดหุ้นไทยเช้านี้ปรับตัวลงเช่นเดียวกับตลาดต่างประเทศ หลังปัจจัยนอกประเทศยังไม่เอื้อ
นายกิจพล ไพรไพศาลกิจ ผู้อำนวยการสายงานวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้คาดว่าจะปรับตัวลง ในทิศทางเดียวกับตลาดต่างประเทศ โดยเช้านี้ตลาดหุ้นอื่นในภูมิภาคเอเชียต่างปรับตัวลงกัน เนื่องจากตัวเลขเศรษฐกิจของยุโรปออกมาไม่ค่อยดี ประกอบกับปัญหาหน้าผาการคลัง (Fiscal Cliff) ของสหรัฐฯยังคงกดดันตลาดฯอยู่
ทั้งนี้ ได้มองไปที่แนวรับ 1,270 จุด เมื่อดัชนีฯปรับตัวลงไปแถวนี้ก็น่าจะมีแรงดีดกลับขึ้นได้ เนื่องจากในวันศุกร์นี้ ทางโอบามาจะมีการหารือกับรีพับลิกัน ซึ่งอาจจะมีแรงเก็งกำไรกันบ้าง นอกจากนี้ ทางด้านญี่ปุ่นก็มีการเก็งกันในเรื่องการออกมาตรกระตุ้นเศรษฐกิจ พร้อมให้แนวต้านไว้ที่ 1,285 จุด